Peter Skaarup (DD), 2023-05-04:
Tak for ordet, og tak for, at den her debat er blevet rejst af Dansk Folkeparti.
Vi var i Danmarksdemokraterne glade for, at der blev vedtaget lovgivning i sidste valgperiode, der juridisk set gør det muligt at sende asylsøgere til et tredjeland som f.eks. Rwanda.
Det var et vigtigt skridt hen imod et dansk modtagecenter i Rwanda, som vi i Danmarksdemokraterne er meget positive over for.
Men da jeg så læste regeringsgrundlaget, var der jo ikke længere tvivl om, at den diskussion, man også havde hørt om i medierne, var endt med, at planerne om at lave en aftale med Rwanda om et modtagecenter ikke ville blive en realitet lige foreløbig.
Nu vil man først og fremmest gå efter en europæisk løsning.
Siden hen har udlændinge- og integrationsministeren udtalt, at han regner med, at det kan blive en realitet inden for 5 år, selv om udlændinge- og integrationsministeren og regeringen kort før folketingsvalget i november måned 2022 havde sagt, at det ville ske inden for 1 år.
Jeg ved ikke, hvorfor ministeren og regeringen lige pludselig har fået den opfattelse, at der er en kæmpestor bevægelse på vej på europæisk niveau i retning af at etablere modtagecentre.
Det er rigtigt, at der er snak om det, men der sker ikke rigtig noget, vel?
Så sent som i slutningen af marts måned var Europa-Kommissionen ude meget klart at afvise alle planer om at etablere modtagecentre i tredjelande.
Og vi synes, det er meget ærgerligt, at man har en eller anden illusion om, at man kan lave en europæisk løsning, som formentlig vil være meget, meget svær at opnå.
Nu er det så måske om 5 år, og modtagecentret skal være et europæisk.
Måske en række andre lande kan gå sammen, men udgangspunktet er altså, at det skal være europæisk, og det lyder ikke særlig sandsynligt, at det kommer til at ske med den holdning, der er rundtomkring i de forskellige lande.
Så er der jo sket det, at man har haft nogle drøftelser med Moderaterne om et regeringsgrundlag.
Man har sådan set
også haft nogle drøftelser med Radikale Venstre, for de skulle måske også kunne se sig selv i et regeringsgrundlag eller i hvert fald et grundlag, som de kunne forsvare over for deres bagland.
Det har været lidt svært at få forskellige ordførere til her under debatten at erkende, at det er sådan, det er.
Det er måske heller ikke så formålstjenligt, hvis man erkender, at det er sådan, det er.
Men det er jo ikke desto mindre sådan, det er, når man læser de tekster, der ligger til grund for debatten, nemlig regeringsgrundlaget.
Der taler man ikke om en dansk løsning; man taler om en europæisk løsning.
Det er løftebrud, regering.
For man gik jo til valg på, at man ville lave den her model om Rwanda.
Man gik til valg på, at man inden for et år kunne sende asylsøgere herfra til Rwanda.
Vi synes, det er ærgerligt, at man ikke lever op til at etablere et modtagecenter i Rwanda, når man går til valg på, at man vil levere et modtagecenter i Rwanda, og når man samtidig ser på, at vores asylsystem – som flere har været inde på, også hr. Mads Fuglede – er brudt sammen på flere forskellige punkter.
Der er behov for et mere sikkert asylsystem, som fortæller menneskesmuglerne, at det ikke kan betale sig at vælge de veje, de gør, og tjene ussel mammon på den trafik, som de sætter i gang.
Så vi skal gøre det sådan, at færre tager på den her livsfarlige rejse over Middelhavet for at komme til Europa, så vi får færre spontane asylansøgninger, og så vi kan sende flygtninge og migranter tilbage.
Vi vil i det forslag til vedtagelse, som jeg vil læse op nu, opfordre regeringen til at arbejde for at lave et center i Rwanda, som man gik til valg på.
Jeg vil lige læse forslaget til vedtagelse op på vegne af Liberal Alliance, Konservative og Danmarksdemokraterne: Forslag til vedtagelse
»Folketinget konstaterer, at asylsystemet i Europa ikke fungerer, hvilket man særligt ser i øjeblikket med et enormt pres på EU's ydre grænser, hvor flere flygtninge og migranter strømmer ind i Europa.
Derfor er der grundlæggende behov for et bedre og mere sikkert asylsystem, der har det formål, at færre tager på en livsfarlig rejse over Middelhavet for at komme til Europa, så vi får færre spontane asylansøgninger til Europa og dermed også Danmark.
Folketinget vil derfor opfordre regeringen til at genoptage de forhandlinger, som man startede med Rwanda kort før valget, så et dansk modtagecenter i Rwanda kan realiseres.«